C 203/7

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2019/C 203/06)

Šī publikācija dod tiesības trīs mēnešu laikā no šīs publikācijas dienas izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“TELEMEA DE SIBIU”

ES Nr.: PGI-RO-02473 – 6.6.2018.

ACVN ( ) AĢIN ( X )

1. Nosaukums vai nosaukumi

“Telemea de Sibiu”

2. Dalībvalsts vai trešā valsts

Rumānija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

“Telemea de Sibiu” ir puscietais siers, ko pilnībā gatavo no svaigi slaukta, nepasterizēta aitas svaigpiena, kuru sarecina ar himozīna fermentu. “Telemea de Sibiu” pārdod gan svaigu, gan nogatavinātu. Nogatavinātu sieru “Telemea de Sibiu” iegūst pēc vismaz 21 dienu ilgas nogatavināšanas.

Svaigam vai nogatavinātam sieram ir šādas fizikālās īpašības:

— forma: kubveida kluči ar kvadrātveida vai taisnstūrveida pamatni;

— augstums: 12–14 cm;

— masa: 0,3–3 kg.

Ķīmiskās īpašības

Svaigs “Telemea de Sibiu”: ūdens – ne vairāk kā 57 %; tauku saturs sausnā – vismaz 47 %; olbaltumvielas – vismaz 15 %; nātrija hlorīds – ne vairāk kā 6 %.

Nogatavināts “Telemea de Sibiu”: ūdens – ne vairāk kā 55 %; tauku saturs sausnā – vismaz 50 %; olbaltumvielas – vismaz 15 %; nātrija hlorīds – ne vairāk kā 8 %.

Organoleptiskās īpašības

Svaigs “Telemea de Sibiu”:

— ārējais izskats: viendabīgi kluči ar gludu virsmu bez garozas; var būt redzams siera drānas nospiedums;

— izskats šķērsgriezumā: līdzens, viendabīgs, kompakts klucis, kurā vietumis ir mehāniski veidoti caurumi un fermentācijas procesā veidojies acojums;

— siera masa: kompakts, blīvs, viendabīgas konsistences klucis, kas viegli sadalāms gabalos, bet nesadrūp;

— krāsa: viscaur viendabīgi balta;

— garša un smarža: patīkama, maiga, pikanta, mēreni sāļa; vieglo aitas piena smaržu papildina citas šādam produktam raksturīgas smaržas, piemēram, nobriedušas savvaļas zāles un siena smarža.

Nogatavināts “Telemea de Sibiu”:

— ārējais izskats: viendabīgi kluči ar gludu virsmu bez garozas; var būt redzams siera drānas nospiedums;

— izskats šķērsgriezumā: līdzens, viendabīgs, kompakts klucis, kurā vietumis ir mehāniski veidoti caurumi un fermentācijas procesā veidojies acojums;

— siera masa: kompakts, blīvs, viendabīgas konsistences klucis, kas viegli sadalāms gabalos, bet nesadrūp;

— krāsa: viscaur viendabīgi balta;

— garša un smarža: spēcīga un patīkama, viegli pikanta, sāļa, ar maigu pēcgaršu; vieglo aitas piena smaržu papildina citas šādam produktam raksturīgas smaržas, piemēram, nobriedušas savvaļas zāles un siena smarža; aitu smarža dominē, taču nenomāc pārējās.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Šā produkta ražošanā izmantotā izejviela ir svaigi slaukts nepasterizēts aitas svaigpiens, ko iegūst no noteiktajā ģeogrāfiskajā apgabalā audzētiem dzīvniekiem. Aitas, kuru pienu izmanto šā produkta ražošanā, lielākoties ganās pļavās vismaz 200–230 dienu gadā, atkarībā no laikapstākļiem (no aprīļa līdz novembrim). Ziemā, kad aitas ganībās laist nevar, tām izēdina zaļbarību un nefermentētu lauku sienu, ko audzē noteiktajā apgabalā.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Dzīvnieku audzēšana, piena ražošana, kā arī “Telemea de Sibiu” siera ražošana un nogatavināšana noris noteiktajā ģeogrāfiskajā apgabalā.

“Telemea de Sibiu” ir šādi sagatavošanas un ražošanas posmi: pārbauda piegādātā piena kvalitāti un kvantitāti (skābums, blīvums, tauku saturs), pienu filtrē, sagatavo recināšanai un sarecina ar himozīnu; pēc tam iegūto recekli apstrādā un sagraiza – tad seko sālīšana un nogatavināšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Papildus noteikumos paredzētajiem elementiem uz etiķetes ir arī:

— produkta nosaukums: “Telemea de Sibiu”, kam seko vārdi “Indicație Geografică Protejată” (“Aizsargāta ģeogrāfiskās izcelsmes norāde”) vai akronīms “IGP” (“AĢIN”) (tās valsts valodā, kurā produktu tirgo),

— ražotāja nosaukums un adrese,

— kontroles struktūras un sertifikācijas iestādes logotips.

4. Ģeogrāfiskā apgabala īsa definīcija

Ģeogrāfiskais apgabals, kurā “Telemea de Sibiu” ražo un nogatavina, ir Sibiu žudeca administratīvā teritorija.

5. Saikne ar ģeogrāfisko apgabalu

Saiknes ar ģeogrāfisko apgabalu pamatā ir “Telemea de Sibiu” siera specifiskās īpašības.

Ģeogrāfiskais apgabals, ģeoloģiskie, klimatiskie un hidroloģiskie apstākļi, kā arī augsnes cilmiezis “Telemea de Sibiu” ražošanas apgabalā ir labvēlīgs dabisko pļavu un to daudzveidīgās floras attīstībai, kas tieši ietekmē siera gatavošanā izmantotā piena kvalitāti. Tādējādi galaproduktam ir vairākas sevišķas īpašības, kas nodrošina šā produkta specifiku.

Lielākā daļa apgabala zemes platību atrodas 250 m līdz 2 500 m virs jūras līmeņa.

Īpatnējā dzīvnieku turēšanas sistēma, saskaņā ar kuru aitas lielu gada daļu pavada dabisko zālāju ganībās (200–230 dienas, atkarībā no laikapstākļiem), nozīmē, ka tās pārtiek galvenokārt no ražošanas apgabalā augošiem savvaļas augiem.

“Telemea de Sibiu” ražošanas apgabalā valda mēreni kontinentāls klimats.

“Telemea de Sibiu” raksturīgo garšu nosaka īpašas sastāvdaļas, piemēram, terpēni un seskviterpēni, kas nozīmīgā daudzumā ir sastopami tikai noteiktu dzimtu augos, piemēram, graudzāļu, krustziežu, čemurziežu, asteru un citu dzimtu augos, ko ganībās parasti plūc aitas. Tā kā šīs sastāvdaļas ir ļoti aromātiskas un saistītas ar dažiem noteiktiem augiem, to klātbūtne sierā atspoguļo apgabalu, kurā dzīvnieki ganījušies. Tādējādi “Telemea de Sibiu” organoleptiskās īpašības nosaka savvaļas flora.

Ar dzīvnieku audzēšanu un barošanu saistīto faktoru kopums un vietējās pārstrādes metodes piešķir pienam kā izejvielai tā specifiskās īpašības, tādējādi nosakot “Telemea de Sibiu” īpašības un kvalitāti, kas atšķiras no citiem tās pašas kategorijas produktiem; produktam piemīt floras un mikrofloras piešķirtās organoleptiskās īpašības.

“Telemea de Sibiu” īpašo raksturu nosaka tā spēcīgā un patīkamā, viegli pikantā, sāļā garša, maigā pēcgarša un vieglā aitas piena smarža, ko papildina citas šādam produktam raksturīgas smaržas, piemēram, nobriedušas savvaļas zāles un siena smarža. Aitu smarža dominē, taču nenomāc pārējās.

“Telemea de Sibiu” ražošanas apgabalā par siera ražošanu atbildīgā gana (baci) profesijai ir augsts prestižs, un tas apliecina šīs vēsturiski dokumentētās tradīcijas senumu. Baci zinātība ir svarīgs produkta specifikas elements, jo ražošana notiek ar rokām. Ir svarīgi, lai baci varētu noteikt pareizo piena sarecēšanas stadiju, kad var sākt recekļa pārstrādi.

Gadsimtiem senā siera gatavošanas tradīcija “Telemea de Sibiu” ražošanas apgabalā ir ļāvusi ražošanas metodes saglabāt neskartas un laika gaitā nemainīgas. Baci zinātība ir svarīgs produkta specifikas elements, jo ražošana notiek ar rokām.

“Telemea de Sibiu” kvalitāti ietekmē veids, kā, izmantojot vietējās metodes, notiek piena sagatavošana un himozīna pievienošana. Pienu ievieto siera vannā, kur to uzsilda līdz 28–30 °C temperatūrai. Pienu apļveida kustībām nepārtraukti maisa vienā virzienā tā, lai tas vannas apakšā nepiedegtu. Piena maisīšana ir roku darbs. Tiklīdz piens sasniedz 28–30 °C, tam pievieno attiecīgu daudzumu himozīna un apļveida kustībām maisa 1–2 minūtes vienā virzienā un tad pretējā virzienā; pēc tam pienu 45–60 minūtes atpūtina, lai tas sarecētu.

Recekli no siera vannas izņem, izmantojot speciālu rīku, ko sauc par “telemea karoti”. Karotes platuma 2–3 cm biezās šķēles blakus citu citai zvīņveidā novieto traukā uz siera drānas un pēc tam gareniski un šķērsām sagriež, izmantojot īpašu nazi ar apaļu asmeni, veidojot vienādas 3–4 cm platas strēmeles. Griešana notiek lēnām kustībām. Receklis jāgriež rūpīgi, lai tas neizjuktu un nepazustu sūkalās. Darbību atkārto vēl divas reizes, pēc tam recekļa klučus 30 līdz 35 minūtes presē, lai atbrīvotos no sūkalām un 12–14 cm augstajiem klučiem panāktu raksturīgo konsistenci.

Visā ražošanas apgabalā ik gadu tiek rīkoti daudzi festivāli, svētki un tautiski sarīkojumi, kuros tiek cildināta aitkopība un siers “Telemea de Sibiu”. Kā piemēri tam ir Sus pe muntele din Jina festivāls, Siera un brendija festivāls un Bujorul de Munte festivāls. Produkts “Telemea de Sibiu” šajos pasākumos ir viens no reģiona reprezentatīvajiem izstrādājumiem.

Ražošanas apgabals, tradicionālu rīku izmantošana, produkta pārstrādes procesā izmantotais roku darbs, produkta izgatavošana tikai no svaigi slaukta, nepasterizēta aitas svaigpiena, recekļa pārstrādes veids, un fakts, ka sieru nogatavina un glabā sālījumā, – dzīvs apliecinājums tam, ka produkta ražošanā tiek izmantotas tādas metodes, kas laika gaitā saglabājušās neskartas un nemainīgas.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.madr.ro/docs/ind-alimentara/2018/telemea-de-sibiu/caiet-sarcini-telemea-de-sibiu-2018.pdf

(1) OV L 343, 14.12.2012., 1. lpp.